Студенти Правног факултета у Београду одржали су протест испред Амбасаде Црне Горе у Београду данас поподне због усвајања Закона о слободи вероисповести у Подгорици. Они су носили заставе Србије, фотографије Његоша и транспаренте. За Србију имају четири захтева, међу којима и да се дипломатски односи са Црном Гором сведу на минимум. Демонстранти су се потом упутили ка Председништву Србије и тренутно је блокиран саобраћај на Теразијама. Испред амбасаде у Кнез Михаиловој улици окупило се доста људи, који су узвикивали пароле, међу којима, „Мило усташо“, "Србија, Црна Гора то је једна фамилија", "Нема поделе за Косово", "''Мило лопове, не дамо ти светиње!", „Вучићу педеру“, "Вучићу усташо"... Протест испред амбасаде Црне Горе због усвајања Закона о отимању имовине СПЦ pic.twitter.com/5vg4r3OhHy — Портал IN4S (@in4sPortal) December 27, 2019 Како су рекли студенти, они су се сами организовали из моралних, правних и патриотских дужности. Додају да на скупу нема места политичарима, већ само појединим професорима Правног факултета. Како јавља агенција Фонет, међу учесницима протеста, били су и Бошко Обрадовић, Саша Радуловић, Милош Јовановић и Ђорђе Вукадиновић. Са разгласа је затражено да амбасадор Црне Горе у Србији Тарзан Милошевић буде проглашен персоном нон грата, да се откаже гостопримство свим црногорским дипломатама који користе српске амбасаде у свету, да Србија пред Уједињеним нацијама и Саветом Европе покрене питање овог закона, да се дипломатски односи између две државе сведу на најнижи могући ниво, као и да се Србија и Српска православна црква гласније изјасне о донетом закону. Упућен је позив Патријарху Иринеју да поведе литију за спас српског народа а Србима у Црној Гори да бране своје светиње. Како је јавио репортер Н1, учесници протеста нису намеравали да уђу у зграду Амбасаде, а испред зграде у Кнез Михајловој улици наш репортер видео је само једног полицајца. Pitali ste se gde je mladost?

Evo je. pic.twitter.com/7CMMgBe86h — Maja Vukas (@M2aja) December 27, 2019 После говора учесника протеста, извикиване су пароле, а у једном тренутку запаљене су и бакље, а неколико ватромета је полетело ка згради. Током скупа су са разгласа пуштане гусле, а улаз у амбасаду Црне Горе је засут јајима. Демонстранти су се потом упутили ка председништву где су застали пар минута, узвикујући „Издаја, издаја“, а председник Отаџбинског покрета Образ Младен Обрадовић оптужио је председника Србије Александра Вучића да је „највећи издајник“ српског народа. Носећи транспарент са натписом „Земаљска су царства кратка, а небеска трају довека“, учесници протеста су се потом упутили ка Храму Светог Саве а саобраћај је блокиран у улицама којима се креће колона. Протест испред амбасаде ЦГ и канцеларија председника Србије протекао је без инцидената али и видљивијег присуства униформисане полиције. Раније током дана лидер Двери Бошко Обрадовић ушао је у зграду Амбасаде и у холу аутолаком исписао поруку "Мило лопове, не дамо ти светиње". Тај графит је у међувремену прекречен. (Н1, Бета, ИН4С)